<classify> JESHI la Zimamoto na Uokoaji limemfukuza kazi askari wake, Joseph Chale kutokana na kuhusika katika vitendo vya rushwa na unyanyasaji kwa wachimbaji wadogo wa madini Wilaya ya Chunya mkoani Songwe.Akizungumza na waandishi wa habari jijini hapa jana, Kamishina wa Operesheni wa jeshi hilo, Billy Mwakatage alisema mbali na askari huyo, kuna baadhi ya askari ambao shauri lao liko kwenye Mahakama ya Kijeshi. Jeshi la Zimamoto na Uokoaji limemfukuza kazi askari Chale kwa kuhusiska na vitendo vya rushwa na unyanyasaji kwa wachimbaji wadogo wa madini wilayani Chunya mwishoni mwa mwezi Machi, 2019.Lakini pia kuna askari wengine ambao bado shauri lao liko kwenye mahakama za kijeshi kwa utaratibu na kanuni za Jeshi la Zimamoto na Uokoaji, alisema Mwakatage. Aliwataja askari na maofisa ambao shauri la lipo Makakama ya Kijeshi ni Inspekta Canisium Komba, Inspekta Aron Mayunga na Inspekta Zawadi Maliga.Jeshi la Zimamoto na Uokoaji halitakubaliana na afisa au askari yeyote atakayechafua taswira ya jeshi hilo kwa vitendo vya rushwa na kunyanyasa wananchi, alisema. Aidha, Mwakatage alitumia fursa hiyo kutoa wito kwa wananchi kutoa taarifa kwa makamanda wa zimamoto na uokoaji wa mikoa pindi wanapokutana na vitendo vyovyote wanavyovitilia shaka hususani kwenye shughuli za ukaguzi wa kinga na tahadhari dhidi ya moto unaofanywa na maofisa na askari wa jeshi hilo.Hivi karibuni, baadhi ya askari wa Jeshi la Zimamoto na Uokoaji walituhumiwa kupiga fedha za tozo na kutumia silaha na kuwaweka mahabusu wachimbaji wadogo wa madini Chunya na kutotoa stakabadhi kwa mujibu wa sheria. Tuhuma hizo zilitolewa na wachimbaji mbele ya Mkuu wa Wilaya ya Chunya, Maryprisca Mahundi ambao alidai kuwa wamekuwa wakidaiwa fedha na maofisa wa Jeshi la Zimamoto na Uokoaji na bila kupewa stakabadhi na kuwa baadhi wamekuwa wakitishwa na kuwekwa ndani.  <topic>: kitaifa 